Համերգը բաժնուած էր երկու արարներու: Առաջին բաժինով Քոլանեան կատարեց համաշխարհային հանրածանօթ երաժիշտներու ստեղծագործութիւններէն կտորիկներ: Իսկ կարճ դադարէ եւ հիւրասիրութենէ ետք, ան կրկին բեմ բարձրացաւ եւ քանի մը յունական կտորիկներ կատարելով՝ անցաւ հայկական բաժինին, ուր կիթառի կատարումներով անմահացուց մեր հայկական մշակութային գոհարներէն պատառիկներ, ինչպէս՝ Կոմիտասի «Ալակէօզ»ը, ժողովրդական երգերէ «Տղոց Պար», «Նազելի Պար», «Ովսաննա», «Զանգեզուր» եւ այլ երաժշտութիւններ, որոնց նոթագրութիւնը՝ կիթառի համար՝ կատարուած էր նոյնինքն Քոլանեանի կողմէ: